钦定古今图书集成/明伦汇编/官常典/第782卷 > 严挺之
## 钦定古今图书集成/明伦汇编/官常典/第782卷 > 严挺之

按《唐书》本传，挺之，名浚，以字行，华州华阴人。少好学，
姿质轩秀。举进士，并擢制科，调义兴尉，号材吏。姚崇
为州刺史，异之，崇执政，引为右拾遗。睿宗好音律，每
听忘倦。先天二年正月望夜，胡人婆陁请然百千灯，
因弛门禁，又追赐元年酺。帝御延喜安福门纵观，昼
夜不息，阅月未止。挺之上疏谏，以为“酺者，因人所利，
合醵为欢也，不使靡敝。今暴衣冠，罗伎乐，杂郑、卫之
音，纵倡优之玩。不深戒惧，使有司跛倚，下人罢剧。府
县闾阎，课赋苛严，呼嗟道路，贸坏家产，营百戏，扰方
春之业，欲同其乐，而反遗之患。”乃陈五不可，诚意忠
到，帝纳焉。侍御史任正名恃风宪，至廷中，责詈衣冠，

杜暹、李元纮为相，不相中，暹善挺之，而元纮善宋遥，
用为中书舍人。遥授吏部判，取舍与挺之异，言于元
纮。元纮屡诘谯，挺之厉言曰：“公位相国，而爱憎反任
小人乎？”元纮曰：“小人为谁？”曰：“宋遥也。”由是出为登州
刺史，改太原少尹。初，殿中监王毛仲持节抵太原、朔
方籍兵马，后累年，仍移太原取兵仗，挺之不肯应，且
以毛仲宠幸久，恐有变，密启于帝。俄改濮、汴二州刺
史，所治皆严威，吏至重足胁息。会毛仲败死，帝以挺
之言忠，召为刑部侍郎，迁太府卿。宰相张九龄雅知
之，用为尚书左丞，知吏部选。李林甫与九龄同辅政，
以九龄方得君，謟事之内实不善也。户部侍郎萧炅，
林甫所引，不知书，尝与挺之言，称“蒸尝伏腊，乃为伏
猎。”挺之白九龄：“省中而有伏猎侍郎乎？”乃出炅岐州
刺史，林甫恨之。九龄欲引以辅政，使往谒林甫。挺之
负正，陋其为人，凡三年，非公事不造也，林甫益怨。会
挺之有所诿于蔚州刺史王元琰，林甫使人暴其语
禁中，下除洛州刺史，徙绛州。天宝初，帝顾林甫曰：“严
挺之安在？此其材可用。”林甫退，召其弟损之与道旧，
谆谆款曲，且许美官，因曰：“天子视绛州厚，要当以事
自解。归得见上，且大用。”因绐挺之使称疾，愿就医京
师。林甫已得奏，即言挺之春秋高，有疾，幸闲官得自
养。帝恨叱久之，乃以为员外詹事，诏归东都，挺之郁
郁成疾，乃自为文志墓，遗令薄葬，敛以时服。挺之重
交游，许与生死不易，嫁故人孤女数十人，当时重之。
然溺志于佛，与浮屠惠义善，义卒，衰服送其丧，已乃
自葬于其塔左，君子以为偏。子武。